รัฐบาลไทย-ข่าวทำเนียบรัฐบาล-คกก.ควบคุมเครื่องดื่มแอลกอฮอล์ ลดปัญหาอุบัติเหตุทางถนนปีใหม่ 2564
วันศุกร์ที่ 27 พฤศจิกายน 2563
คกก.ควบคุมเครื่องดื่มแอลกอฮอล์ ลดปัญหาอุบัติเหตุทางถนนปีใหม่ 2564
คณะกรรมการควบคุมเครื่องดื่มแอลกอฮอล์ สนับสนุนแนวทางลดอุบัติเหตุทางถนนช่วงเทศกาลปีใหม่ 2564 “ชีวิตวิถีใหม่ ขับขี่ปลอดภัย ขับไม่ดื่ม ดื่มไม่ขับ ไร้อุบัติเหตุ” เน้นสื่อสารขับไม่ดื่ม ผู้ขับขี่ต้องงดดื่มแอลกอฮอล์มากกว่า 6 ชั่วโมง
คณะกรรมการควบคุมเครื่องดื่มแอลกอฮอล์ สนับสนุนแนวทางลดอุบัติเหตุทางถนนช่วงเทศกาลปีใหม่ 2564 “ชีวิตวิถีใหม่ ขับขี่ปลอดภัย ขับไม่ดื่ม ดื่มไม่ขับ ไร้อุบัติเหตุ” เน้นสื่อสารขับไม่ดื่ม ผู้ขับขี่ต้องงดดื่มแอลกอฮอล์มากกว่า 6 ชั่วโมง เข้มห้ามขายอายุต่ํากว่า 20 ปี ลดแลกแจกแถม และโฆษณา เร่งจัดทําร่างแนวทางปฏิบัติตามประกาศสํานักนายกรัฐมนตรี เรื่อง ห้ามขายเครื่องดื่มแอลกอฮอล์ทางอิเล็กทรอนิกส์ หลังพบแนวโน้มขายออนไลน์สูง
วันนี้ (27 พฤศจิกายน 2563) ที่กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายแพทย์เกียรติภูมิ วงศ์รจิต ปลัดกระทรวงสาธารณสุข นายแพทย์โอภาส การย์กวินพงศ์ รักษาราชการแทนอธิบดีกรมควบคุมโรค ประชุมคณะกรรมการควบคุมเครื่องดื่มแอลกอฮอล์ ครั้งที่ 3/ 2563 พร้อมมอบโล่ประกาศเกียรติคุณให้กับอาสาสมัครสาธารณสุขประจําหมู่บ้าน (อสม.) ระดับจังหวัด ที่ขับเคลื่อนการดําเนินงาน “เชิญ ชวน เชียร์ ลด ละ เลิกเหล้า เข้าสู่ระบบบําบัดรักษาสูงสุด” ในช่วงเข้าพรรษา ที่ชวนประชาชนร่วมโครงการได้สูงสุด 10 จังหวัด โดยทั่วประเทศมีผู้ลงนามผ่านแอปพลิเคชัน Smart อสม. รวม 37,877 คน และนําผู้มีปัญหาจากการดื่มสุราเข้าสู่ระบบบําบัดรักษา 6,725 คน
นายอนุทินให้สัมภาษณ์ว่า ในช่วงเทศกาลปีใหม่ 2564 คณะกรรมการฯ ได้พิจารณาแนวทางสนับสนุนการลดอุบัติเหตุทางถนน “ชีวิตวิถีใหม่ ขับขี่ปลอดภัย ขับไม่ดื่ม ดื่มไม่ขับ ไร้อุบัติเหตุ” โดยยึดแนวทางและหลักเกณฑ์ของศูนย์อํานวยการความปลอดภัยทางถนน ให้คณะกรรมการควบคุมเครื่องดื่มแอลกอฮอล์จังหวัดทําแผนควบคุมรณรงค์ประชาสัมพันธ์ผ่านมาตรการ “ขับไม่ดื่ม ดื่มไม่ขับ” เน้นผู้ที่ต้องขับขี่รถให้งดดื่มเครื่องดื่มแอลกอฮอล์มากกว่า 6 ชั่วโมง, ผู้ประกอบการ ร้านค้า และผู้จัดกิจกรรมส่งท้ายปีเก่าต้อนรับปีใหม่ทุกราย ห้ามจัดจําหน่ายโดยมีโปรโมชั่นและการโฆษณาในสื่อทุกประเภท, ผู้ที่มีอํานาจในการอนุญาตให้จัดงาน/ การแสดงอื่นใดที่มีคนร่วมงานจํานวนมาก ต้องกําหนดให้ผู้จัดงานมีมาตรการที่เกี่ยวกับเครื่องดื่มแอลกอฮอล์ และปฏิบัติตามมาตรการป้องกันโรคอย่างเคร่งครัด ทั้งการคัดกรอง วัดอุณหภูมิ สวมหน้ากาก เว้นระยะห่าง และการติดตามตัวผ่านแอปพลิเคชัน
ส่วนการควบคุมเครื่องดื่มแอลกอฮอล์ขอให้เข้มงวดใน 3 เรื่อง คือ การห้ามขายให้ผู้มีอายุต่ํากว่า 20 ปีบริบูรณ์ ห้ามขายลักษณะการลด แลก แจก แถม เสนอสิทธิการชิงโชค รับชมการแสดง และชิงรางวัล และการห้ามโฆษณาเครื่องดื่มแอลกอฮอล์ แสดงชื่อหรือเครื่องหมายเครื่องดื่มแอลกอฮอล์ที่อันเป็นการอวดอ้างสรรพคุณหรือชักจูงใจให้ดื่ม รวมถึงขอให้กระทรวงสาธารณสุขสนับสนุนการตรวจวัดระดับแอลกอฮอล์ในเลือดของผู้ขับขี่ที่เกิดอุบัติเหตุทุกราย ให้กระทรวงมหาดไทยจัดทีมเชิงรุกป้องกัน แยกผู้ดื่มในชุมชนไม่ให้ขับขี่พาหนะ และกรมคุมประพฤติ คัดกรอง ส่งต่อผู้กระทําความผิดและศาลสั่งคุมประพฤติทุกรายที่ยินยอมเข้าสู่กระบวนการบําบัดรักษา ในกรณีผู้บาดเจ็บอายุต่ํากว่า 20 ปีและพบว่าดื่มสุรา ให้เจ้าหน้าที่ตํารวจ ร่วมกับฝ่ายปกครอง สอบหาสถานที่และผู้ที่จําหน่ายหรือให้เครื่องดื่มแอลกอฮอล์แก่เด็กและเยาวชน ดําเนินการตามกฎหมาย และให้ผู้ปกครองร่วมรับผิดชอบด้วย
นอกจากนี้ คณะกรรมการได้เห็นชอบ ร่าง แผนปฏิบัติการด้านควบคุมเครื่องดื่มแอลกอฮอล์ระดับชาติ ระยะที่ 2 พ.ศ. 2564 – 2570 โดยมีเป้าหมายป้องกันและควบคุมปัญหาจากการบริโภคเครื่องดื่มแอลกอฮอล์ ใช้กลยุทธ์ตาม SAFER ของ WHO คือ 1.ควบคุมและจํากัดการเข้าถึง 2.ควบคุมพฤติกรรมการขับขี่หลังการดื่ม3.คัดกรองและบําบัดรักษาผู้มีปัญหาจากสุรา4.ควบคุมการโฆษณาส่งเสริมการขาย และการให้ทุนอุปถัมภ์ 5.ขึ้นราคาผ่านระบบภาษี และให้เพิ่มอีก 2 กลยุทธ์ คือ กลยุทธ์ 6 สร้างค่านิยมเพื่อลดการดื่ม เพื่อนําเสนอภาพลักษณ์ของสินค้าแอลกอฮอล์ เป็นสินค้าเสพติด ทําลายสุขภาพ ทําร้ายสังคม และกลยุทธ์ 7 พัฒนากลไกการขับเคลื่อนนโยบายควบคุมเครื่องดื่มแอลกอฮอล์ทุกระดับ และการบริหารจัดการที่ดี เพื่อพัฒนาพื้นที่ให้มีความเข้มแข็ง สามารถจัดการปัญหาแอลกอฮอล์และขยายผลได้ โดยจะมีการจัดทํารายละเอียดเพิ่มเติมต่อไป
ทั้งนี้คณะกรรมการฯ ยังรับทราบการจัดทําร่างแนวทางการปฏิบัติตามประกาศสํานักนายกรัฐมนตรี เรื่อง ห้ามขายเครื่องดื่มแอลกอฮอล์โดยวิธีการในลักษณะการขายทางอิเล็กทรอนิกส์ พ.ศ. 2563 ซึ่งเป็นการห้ามขาย โดยวิธีการทางอิเล็กทรอนิกส์ต่อผู้บริโภคโดยตรง เพื่อป้องกันไม่ให้เยาวชนสามารถเข้าถึงเครื่องดื่มแอลกอฮอล์ได้โดยง่าย
นายแพทย์โอภาส การย์กวินพงศ์ รักษาราชการแทนอธิบดีกรมควบคุมโรค กล่าวว่าการขายเครื่องดื่มแอลกอฮอล์ทางอิเล็กทรอนิกส์ เช่น การขายผ่านแพลตฟอร์มออนไลน์ เป็นต้น ปัจจุบันมีแนวโน้มสูงขึ้นมาก และสุราเถื่อนมักขายตามช่องทางออนไลน์เหล่านี้ ที่ผ่านมายังไม่สามารถเอาผิดตามกฎหมายได้ เนื่องจากประกาศสํานักนายกรัฐมนตรีเรื่อง ห้ามขายเครื่องดื่มแอลกอฮอล์โดยวิธีการในลักษณะการขายทางอิเล็กทรอนิกส์ พ.ศ. 2563 ซึ่งประกาศลงในราชกิจจานุเบกษาแล้วเมื่อวันที่ 7 สิงหาคม 2563 และจะมีผลบังคับวันที่ 7 ธันวาคม 2563 จึงต้องเร่งรัดจัดทําร่างแนวทางปฏิบัติตามประกาศดังกล่าว เพื่อรองรับการบังคับใช้กฎหมายในอนาคตต่อไป
***********************************27 พฤศจิกายน 2563